RESOLUCIÓN do 17 de setembro de 2013 pola que se conceden subvencións, en réxime de concorrencia competitiva, a proxectos de aforro e eficiencia enerxética na industria e servizos, incluídos na convocatoria efectuada mediante Resolución do 14 de maio de 2013 (Diario Oficial de Galicia número 95, do 21 de maio).
Instituto Enerxético de Galicia — III. Outras disposicións — 27/09/2013

• Antecedentes.
1. Ao abeiro da Resolución do 14 de maio de 2013, pola que se estableceron as bases reguladoras e se anunciou a convocatoria de subvencións a proxectos de aforro e eficiencia enerxética na industria e servizos (en diante, bases reguladoras), por parte daquelas empresas ou empresarios autónomos interesados solicitáronse axudas nas diversas actuacións previstas no artigo 5 das bases reguladoras para cada un dos referidos sectores de actividade.
A citada resolución foi obxecto dunha corrección de erros, publicada no Diario Oficial de Galicia (DOG núm. 99, do 27 de maio de 2013). Ademais, mediante Resolución do 3 de xullo de 2013 (DOG núm. 131, do 11 de xullo), modificouse o artigo 8 da Resolución do 14 de maio de 2013 para acreditar a condición de pequena ou mediana empresa.
2. Unha vez rematado o prazo de emenda daquelas solicitudes que non reunían os requisitos previstos na convocatoria, procedeuse ao estudo e á avaliación dos expedientes por parte da Comisión de Valoración, sobre a base dos criterios fixados no artigo 14 das bases reguladoras.
• Consideracións legais.
1. Correspóndelle ao Departamento de Secretaría e Servizos Xerais do Instituto Enerxético de Galicia a competencia para instruír o procedemento administrativo de concesión das subvencións e ao director do citado ente público ditar as diferentes resolucións que deriven da súa tramitación (artigo 11 das bases reguladoras).
2. Neste procedemento só se teñen en conta aqueles feitos, alegacións ou probas aducidos polos propios interesados.
3. No artigo 19 da Lei 9/2007, do 13 de xuño, de subvencións de Galicia (DOG núm. 121, do 25 de xuño), parágrafo 1º, disponse que, para efectos desta lei, terá a consideración de concorrencia competitiva o procedemento mediante o cal a concesión das subvencións se realiza a través da comparación das solicitudes presentadas, co fin de establecer unha prelación entre estas de acordo cos criterios de valoración previamente fixados nas bases reguladoras e na convocatoria e adxudicar, co límite fixado na convocatoria dentro do crédito dispoñible, aquelas que obtivesen maior valoración en aplicación dos citados criterios.
4. O límite dos créditos orzamentarios da convocatoria figuran no artigo 3 das bases reguladoras, distribuíndose entre o presente exercicio económico e o do vindeiro ano 2014. Por tal motivo, as contías de axuda concedidas poderán ir referidas a un ou outro orzamento, ou ben a ambos os dous, dependendo tamén do período de execución dos proxectos.
5. En virtude do disposto no artigo 15.4 das bases, con carácter xeral, non se enviarán notificacións postais e, de conformidade co establecido no artigo 59.6.b) da Lei 30/1992, do 26 de novembro, de réxime xurídico das administracións públicas e do procedemento administrativo común, no caso das resolucións de concesión da subvención, poderase substituír a notificación individual pola publicación no DOG e na páxina web do Inega (www.inega.es).
Nesta publicación especificarase a data da convocatoria, o beneficiario, a cantidade concedida e a finalidade das subvencións outorgadas. Coa dita publicación poderanse remitir os beneficiarios para que consulten a información detallada da resolución a través do taboleiro electrónico de anuncios habilitado para estes efectos na referida páxina web.
6. Para determinar a contía de subvención correspondente a cada proxecto, en relación coa intensidade da axuda e a determinación dos custos subvencionables, tívose en conta o disposto no artigo 21, parágrafos 4º e 5º, do Regulamento (CE) número 800/2008, do 6 de agosto, da Comisión, polo que se declaran determinadas categorías de axuda compatibles co mercado común en aplicación dos artigos 107 e 108 do TFUE (DOUE L 214, do 9 de agosto), concretamente para a seguinte categoría exenta: axudas para a protección do ambiente concedidas ao investimento en medidas que lles permitan ás empresas aforrar enerxía.
A porcentaxe máxima de intensidade de axuda regúlase igualmente no artigo 6 das bases reguladoras, xunto coa previsión expresa de que o importe da subvención non superará en ningún caso os 200.000 euros por proxecto.
De acordo con todo o anterior, e dentro do prazo previsto no artigo 15.2 das bases reguladoras, esta dirección
Primeiro. Ordenar a publicación no Diario Oficial de Galicia das axudas concedidas con cargo á aplicación orzamentaria 08.A2.733A.770.0 e que aparecen recollidas no anexo desta resolución.
Segundo. Todos os beneficiarios poderán obter a información detallada dos requisitos da subvención concedida, accedendo ao taboleiro electrónico a través da aplicación informática habilitada para estas axudas co usuario e contrasinal do solicitante, desde a páxina web do Instituto Enerxético de Galicia (www.inega.es), na epígrafe «Axudas proxectos de aforro e eficiencia enerxética 2013».
Terceiro. De acordo co disposto no artigo 18 das bases reguladoras, se transcorresen dez (10) días hábiles desde a publicación desta resolución no DOG sen que os interesados que figuran no anexo comunicasen expresamente a súa renuncia á subvención, entenderase que a aceptan, e desde ese momento adquirirán a condición de beneficiarios.
Contra esta resolución, que pon fin á vía administrativa, poderase interpor recurso contencioso-administrativo ante os xulgados do contencioso-administrativo de Santiago de Compostela, no prazo de dous (2) meses contados desde o día seguinte ao da súa publicación no DOG, de acordo co previsto nos artigos 8 e 46 da Lei 29/1998, do 13 de xullo, reguladora da xurisdición contencioso-administrativa. Potestativamente, e con carácter previo, pódese interpor recurso administrativo de reposición ante o mesmo órgano que ditou o acto, no prazo dun (1) mes contado do mesmo xeito, tal e como dispoñen os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Todo iso sen prexuízo de calquera outro recurso que se considere oportuno.
Santiago de Compostela, 17 de setembro de 2013
Procedemento: proxectos de aforro e eficiencia enerxética na industria e servizos.
Beneficiarios: empresas legalmente constituídas (incluídas as empresas de servizos enerxéticos) e empresarios autónomos dos sectores empresariais recollidos no artigo 4 das bases reguladoras.
Aplicación orzamentaria: 08.A2.733A.770.0.